
	Bucureşti, 13 noiembrie 2018
Nr. 4c-13/906/2018
	
	                     


A V I Z 

asupra Proiectului de Lege privind aprobarea Ordonanţei de urgenţă a Guvernului nr.82/2018 pentru completarea Legii nr.96/2000 privind organizarea şi funcţionarea Băncii de Export-Import a României EXIMBANK-S.A.
În conformitate cu prevederile art.95 și 115 din Regulamentul Camerei Deputaţilor, republicat, cu modificările și completările ulteriore, Comisia juridică, de disciplină şi imunităţi a fost sesizată, spre dezbatere și avizare, în procedură de urgență cu Proiectul de Lege privind aprobarea Ordonanţei de urgenţă a Guvernului nr.82/2018 pentru completarea Legii nr.96/2000 privind organizarea şi funcţionarea Băncii de Export-Import a României EXIMBANK-S.A., trimis cu adresa nr. PLx 564 din 22 octombrie 2018, înregistrat sub nr.4c-13/906 din 23 octombrie 2018.

Senatul, în calitate de primă Cameră sesizată, a adoptat inițiativa legislativă, în ședința din 16 octombrie 2018.
Potrivit dispozițiilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
Proiectul de lege are ca obiect de reglementare completarea Legii nr.96/2000, soluţiile legislative preconizate având în vedere asigurarea cadrului funcţional prin intermediul căruia Banca de Export-Import a României EximBank - S.A., să poată participa, în numele şi în contul statului, la iniţiative investiţionale de tipul Fondului de Investiţii al Iniţiativei celor Trei Mări (în contextul Summit-ului şi al Forumului de Afaceri ale Iniţiativei celor Trei Mări, evenimente ce vor fi organizate la Bucureşti, în perioada 17-18 septembrie 2018), precum şi pentru acordarea de împrumuturi destinate realizării proiectelor naţionale de investiţii strategice.
În temeiul prevederile art. 61 din Regulamentul Camerei Deputaţilor, republicat, cu modificările și completările ulterioare, Comisia a dezbătut inițiativa legislativă menționată mai sus, în şedinţa din data de 13 noiembrie 2018.

Membrii Comisiei au examinat inițiativa legislativă supusă avizării, expunerea de motive, avizul favorabil al Consiliului Legislativ și avizul favorabil al Consiliului Economic şi Social.
În urma dezbaterilor, s-a hotărât, cu majoritate de voturi, avizarea favorabilă a inițiativei legislative, în forma transmisă Comisiei juridice, de disciplină şi imunităţi de către Biroul Permanent.

Inițiativa legislativă face parte din categoria legilor ordinare.
  PREŞEDINTE,    


         SECRETAR,

                         Nicușor HALICI

         Aida-Cristina CĂRUCERU
Consilier parlamentar, Andreea Sârbu

